贈种放處士
作者：王禹偁
朝代：宋

paragraphs: 媒雉不誘鳳，由鹿不致麟。
終南有嘉士，天子不得臣。
板輿入窮谷，同隠之推親。
種木山之阿，採蘭澗之濱。
務本不務末，求力不求人。
至孝在盡歡，飲水猶欣欣。
富貴不以道，列鼎奚足云。
行是有餘力，稽古且學文。
稽古不爲祿，學問非飾身。
立言復垂教，楊孟時有倫。
我生落世網，碌碌隨搢紳。
直躬多齬齟，左官苦漂淪。
妻孥困斗粟，親老無重茵。
入山非隠遁，去國頗悲辛。
猶顧貳車祿，縻縶丹河濱。
羨君脫覊鞅，生計在水雲。
羨君遺榮利，居處絕囂塵。
躬耕方肯食，恐蠹力穡民。
學優終不仕，孰爲觀國賓。
去去謝桂籍，行行避薄輪。
巢由自高尚，堯舜徒聖神。
况我蜉蝣輩，敢希鸞鳳羣。
猶期不遠復，一問迷途津。
他年解郡職，願許我爲鄰。